ཞི་ཅིན་ཕིང་གིས་ནན་གྱིས་བསྟན་དོན།ཀྲུང་གོས་ཁུ་པའི་ཏང་དང་སྲིད་གཞུང་།མི་དམངས་བཅས་ཀྱིས་བློ་བརྟན་འགྱུར་མེད་སྒོས་ཀྲུང་གོ་དང་ཁུ་པའི་འབྲེལ་བ་གོང་འཕེལ་དུ་གཏོང་བར་འབད་བརྩོན་བྱས་པར་གཟེངས་བསྟོད་བྱེད་བཞིན་ཡོད།ཕྱོགས་གཉིས་ཀྱིས་མིག་རྒྱང་རིང་པོས་གཅིག་འདོམས་འཆར་འགོད་བྱས་ཏེ།ཀྲུང་གོ་དང་ཁུ་པའི་འབྲེལ་བ་རྒྱུན་སྲིང་སྒོས་འཕེལ་རྒྱས་སུ་གཏོང་དགོས།ཆབ་སྲིད་ཐད་ནས་ཡིད་ཆེས་སྔར་ལས་སྲ་བརྟན་དུ་གཏོང་བ་དང་ཕན་ཚུན་རྒྱབ་སྐྱོར་བྱེད་དགོས་ལ།དཔལ་འབྱོར་ཐད་ནས་གཉིས་ཕན་མཉམ་རྒྱལ་དང་ཕན་ཚུན་རོགས་རེས་བྱེད་དགོས།རྒྱལ་སྐྱོང་སྲིད་འཛིན་ཐད་ནས་བརྗེ་རེས་ལ་ཤུགས་སྣོན་དང་ཕན་ཚུན་སློབ་སྦྱོང་བྱེད་དགོས།ཕྱོགས་གཉིས་ཀྱིས་ཕན་ཚུན་གྱི་སྲོག་ཤིང་ཁེ་ཕན་དང་སེམས་ཁུར་བྱེད་པའི་གནད་དོན་གལ་ཆེན་ཐད་ནས་མུ་མཐུད་དུ་ཕན་ཚུན་ལ་རྒྱབ་སྐྱོར་བྱེད་དགོས།ཀྲུང་གོས་ཁུ་པས་རྒྱལ་ཁབ་ཀྱི་བདག་དབང་ལ་སྲུང་སྐྱོབ་བྱེད་པ་དང་།རྒྱལ་ཁབ་རང་གི་གནས་ཚུལ་དང་མཐུན་པའི་སྤྱི་ཚོགས་རིང་ལུགས་ཀྱི་བགྲོད་ལམ་དུ་སྐྱོད་པར་རྒྱབ་སྐྱོར་བྱེད་འདོད་ཡོད།ཀྲུང་གོས་ཁུ་པ་རྒྱུད་གཅིག་ལམ་གཅིག་མཉམ་སྐྲུན་ཁྲོད་ཞུགས་པར་དགའ་བསུ་ཞུ་བཞིན་ཡོད་ལ།ཕྱོགས་གཉིས་ཀྱིས་འབྱོར་འཚོང་དང་ནུས་ཁུངས།ཞིང་ལས།ཡུལ་སྐོར།སྐྱེ་དངོས་སྨན་རྫས་སོགས་མཉམ་ལས་ཀྱི་ཁྱབ་ཁོངས་དང་ལས་གཞི་གལ་ཆེན་ལ་འཆར་འགོད་བཟང་པོ་བྱས་ནས་བརྟན་བརླིང་སྒོས་སྤེལ་འདོད་ཡོད།ཁུ་པར་མཉམ་ལས་བྱེད་སྐབས་ཀྲུང་གོས་དྲང་བདེན་དང་ཁེ་ཕན་གྱི་ལྟ་བ་ཡང་དག་རྒྱུན་འཁྱོངས་བྱེད་རྒྱུ་ཡིན་ལ།རྒྱབ་སྐྱོར་བྱེད་ཐུབ་ཚད་ལ་རྒྱབ་སྐྱོར་བྱེད་ངེས་ཡིན།ང་ཚོས་སྤྱི་ཚོགས་རིང་ལུགས་འཛུགས་སྐྲུན་དང་བཅོས་སྒྱུར་འཕེལ་རྒྱས་སོགས་ཕྱོགས་ནས་ཕན་ཚུན་ལ་སློབ་སྦྱོང་བྱེད་དགོས།མི་ཆོས་ཁྱབ་ཁོངས་ཀྱི་བརྗེ་རེས་ལ་ཤུགས་སྣོན་དགོས་པ་དང་།རྒྱལ་ཁབ་གཉིས་ཀྱི་མི་དམངས་དང་ལྷག་པར་དུ་ན་གཞོན་བར་གྱི་རྒྱུས་ལོན་དང་མཛའ་བརྩེ་ཇེ་ཟབ་ཏུ་བཏང་ནས།དེ་ཀྲུང་གོ་དང་ཁུ་པའི་འབྲེལ་བ་ཇེ་ཟབ་ཏུ་གཏོང་བའི་དུས་གཏན་གྱི་སྒུལ་ཤུགས་སུ་བསྒྱུར་དགོས་ཟེར།